*«Бәйтерек» ҰБХ» АҚ*

**«Отбасы банкінің» ауыл халқының тұрғын үй жағдайларын жақсарту жөніндегі қызметі туралы**

**анықтама**

Холдингтің еншілес ұйымы «Отбасы банк» АҚ (бұдан әрі – Банк) тұрғын үй құрылыс жинақтары жүйесін іске асыруды жүзеге асырады, сол арқылы 20 жыл ішінде қазақстандық отбасыларға тұрғын үй жағдайларын жақсартуға 471 155 қарыз берілді. 2023 жылдың 8 айы ішінде 40 842 қарыз берілді.

Бүгінгі таңда Банк ұзақ мерзімді салымдар нарығында екінші орында (40%) - 2,6 млн депозит ашылды.

Кредит беруге деген мұндай сұраныс қарыздар бойынша мөлшерлемелердің қолжетімділігімен түсіндіріледі. Тұрғын үй құрылыс жинақ жүйесі 2%-дан бастап 14.4%-ға дейінгі мөлшерлемелер бойынша кредиттер алуға мүмкіндік береді (ЖТСМ 2% - дан бастап).

Қолданыстағы 290 530 қарыздың 39 046-сы ауыл тұрғындарына берілген. Қолданыстағы 2 665 797 депозиттің 911 918-ін ауылда тұратын азаматтар ашты.

2023 жылғы 1 сәуірден бастап, ҚР Ұлттық экономика министрлігінің шешімі бойынша, Банк тұрғын үй сатып алуға немесе салуға кредиттер беруді және ауылдарда көтерме жәрдемақы төлеуді көздейтін «Дипломмен – ауылға» жобасының сенім білдірілген агенті болып тағайындалды.

Осы мемлекеттік қолдауды алу процесін жеделдету мақсатында «Дипломмен – ауылға» жобасы цифрлық форматқа ауыстырылды. Жаңа өтінімдер otbasybank.kz. жылжымайтын мүлік порталында онлайн режимінде қабылданады.

Бағдарламаға бірқатар кәсіптер бойынша ауылдық жерлерде тұратын және жұмыс істейтін азаматтар қатыса алады. Бұл денсаулық сақтау, білім беру, әлеуметтік қамсыздандыру, мәдениет, спорт, агроөнеркәсіптік кешен саласындағы қажетті мамандықтар тізбесіне сәйкес мамандар, ауылдар, кенттер, ауылдық округтер әкімдері аппараттарының мемлекеттік қызметшілері. Көрсетілген тізбені ауданның (облыстық маңызы бар қаланың) жергілікті атқарушы органы алдағы кезеңге қалыптастырады.

Жоғарыда аталған мамандар әлеуметтік қолдау шараларын ала алады: жылдық 0,01% сыйақы мөлшерлемесі бойынша 100 АЕК мөлшерінде көтерме жәрдемақы төлеуге және/немесе жергілікті әкімдіктен 1500 АЕК-ке дейінгі мөлшерде кредит алуға үміткер бола алады (ЖТСМ – жылдық 0,01%-дан бастап). Кредит маманның жұмыс орны бойынша ауылдық елді мекендерде тұрғын үй сатып алуға немесе салуға беріледі. Кредиттің ең көп мерзімі - 15 жыл. Кредит беруге байланысты комиссиялар қарастырылмаған. Басты шарт -мамандар кредит алу кезінде ауылдық елді мекенде орналасқан ұйымда тиісті мамандық бойынша кемінде үш жыл жұмыс істеуге міндеттеме алады.

Банк Бағдарламаның сенім білдірілген өкілі (агенті) бола отырып, портал арқылы қолайлы қашықтықтан кредит алу мәселесі бойынша өтініш жасауды қамтамасыз етеді, бұл ретте:

- кредит беру туралы шешім қабылдамайды, клиенттің төлем қабілеттілігін бағаламайды, кепілге баға бермейді және кредит беру үшін қаражат бөлмейді. Бұл іс-шараларға жергілікті әкімдік жауапты болып табылады;

- кредиттерге қызмет көрсетуді оны бергеннен кейін Банк жүзеге асырады, оның ішінде: қарыз алушылардан төлемдерді қабылдау және клиент әкімдікке енгізген қаражатты одан әрі аудару, мерзімі өткен берешекпен жұмыс істеу, сондай-ақ қарыз алушылар жүгінген кезде кредиттерге кредиттен кейінгі қызмет көрсету.

01.09.2023 жылғы жағдай бойынша Банк ауыл тұрғындарынан 2 366 өтінім қабылдады, олардың басым бөлігін Түркістан (391 өтінім), Батыс Қазақстан (327 өтінім), Маңғыстау (255 өтінім) және Алматы (241 өтінім) облыстары тұрғындарының өтінімдері құрайды.

Бұл ретте ауылдық елді мекендерде мемлекеттік бағдарламалар шеңберінде әлеуметтік кредиттік тұрғын үйді өткізу жергілікті атқарушы органдардың осы елді мекендерде тұрғын үй салуына байланысты екенін атап өтеміз.

Бұдан басқа, ел халқын тұрғын үй құрылыс жинақтары жүйесінің қызметтерімен, сондай-ақ ауылдық жерлерге баса назар аудара отырып, Банк іске асыратын мемлекеттік қолдау шараларымен қамтуды кеңейту мақсатында «Пошташы-кеңес беруші» жобасы бойынша жұмыстар белсенді жүргізілуде.

Осыған байланысты, Банк Ұлттық пошта операторымен меморандум жасасуға және Банктің қашықтан қызмет көрсету операторлары ретінде пошташыларды тартуға дайындалуда. 2023 жылдың соңына дейін оған 100-ге жуық пошташыны, ал 2024 жылы – 500 адамға дейін қосу жоспарлануда.

Осылайша, ауылдағы пошташылар қосымша сыйақы үшін ауыл тұрғындарына Банкте депозиттер ашуға және кредит алуға өтініш беруге көмек көрсетеді.

*Анықтама: банктің 19 филиалы, 21 халыққа қызмет көрсету орталығы бар. Сондай-ақ, Банкте агенттік желі дамыған: 1026 кеңес беруші және қолжетімді қашықтықтағы 119 кеңес беру орталығы.*